  Виталий Пронин Андрей Владимирович Бабушкин сюлмаське Россиын улӥсь калыкъёслэсь кылзэс утён но азинтон сярысь.Андрей Владимирович сюлмаське Россиын улӥсь калыкъёслэсь кылзэс утён но азинтон сярысь. Соин валче Россилэн пӧртэм улосъёсаз вуылэ. Шаерамы кылдэм югдурен сое тодматӥз нациосын ужан политикая министр Лариса Буранова.Та вакыт Удмуртиысь школаосын удмурт кылэз дышетэ 25 сюрс 309 нылпи, соос пӧлысь 17 сюрс 384-езлы со предмет сямен нуиське. Нылпи садъёсысь 8 сюрс 632 пичиос анай кылзыя тодон-валан люкало. Школаосын удмурт кылэз дышетыны луонлыкъёс вань ке но, ваньмызлэн анай-атайёслэн нылпизэс удмурт сямен вераськытэмзы уг поты. Но та югдур пумен воштӥськоз, оло. Удмуртэз борды кыстӥськисьёслэн лыдзы йылэ, шуэ Лариса Буранова. 2000-тӥ аръёсы удмурт кылэз школаосын одно ик дышетонлы дурбасьтылӥзы 6 процентэз гинэ адямиос, нош кылем арын ортчытэм эскеронъёс возьматӥзы: юалляськемъёс пӧлысь 54 процентэз анай кылэз школаосы одно пыӵатоно шуизы.- Удмуртъёслэн асваланзы пумен будэ, - шуиз министр. - Удмурт  кылэз, культураез гочамон карыны юрттӥзы Брангурт песянайёс но. Соослы луыса но асьме доры палэнысь туристъёс вуыло. Озьы ик удмуртлыкез ӝутыны юрттэ али кутскем проектмы - «Пельняньлэн нуналэз» фестиваль. Шумпотымон, удмурт культура егитъёс пӧлын мода выллем луиз.Лариса Буранова бесерман калык понна сюлмаськемзэ вераз. Дорамы 2 сюрслэсь гинэ ятыр бесерманъёс уло, арысь аре лыдзы кулэсме. Россиысь Уйпал улосъёсын улӥсь пичи  лыдъем калыкъёслы кадь сётӥськись юрттэт соос уг басьто. Соин кылзэс но культуразэс утён понна ужрадъёс кутоно.Удмуртиысь бигеръёслэн огазеяськонэнызы кивалтӥсь Рамзия Габбасова верамъя, ичиёмо бигер кылэз дышетыны мылкыд карисьёс но. Тани Ижысь 12-тӥ школае вуоно арын 84 нылпи мыноз, соос пӧлысь 44-ез - бигеръёс. Но анай-атайёслэн пиналъёссэс анай кылынызы дышетэмзы уг поты яке бигер класс усьтыны пумит луэ школалэн директорез. Таӵе ик югдур куд-ог мукет школаосын. Али Удмуртиын бигер кылэз дышето 19 школаын. Ас кылзэс дышетыны курыса, анай-атайёсын, школаослэн директоръёсынызы ужано луиськомы, шуиз  Р. Габбасова.Пумиськонын чузъяськем дэмланъёс, куронъёс кивалтӥсьёс дорозь вуттэмын луозы, шуиз А. Бабушкин.Ангелина Снигирёва Теги: анайкыл ужупм  